У мінулыя стагоддзі ўзвядзенне сядзібаў даручалася лепшым архітэктарам Еўропы. Сядзібы напаўнялі каштоўнымі мастацкімі калекцыямі, вялікімі бібліятэкамі, пры іх арганізоўвалі тэатральныя трупы. Адзначу, што ў многіх тутэйшых сядзібах клопат пра ўтульнасць гаспадароў і гасцей пераважаў над імкненнем да зіхоткай раскошы. Сядзібы вылучаліся непаўторным укладам жыцця, у якім шчыльна перапляталіся замілаванасць прыродаю, гаспадарчая практычнасць, эстэтычная насалода, гасцінная святочная ветлівасць і ўтульнасць сямейнага жыцця. Сядзібы ўзнікалі са спалучэння розных відаў мастацкай дзейнасці: архітэктуры, паркабудаўніцтва, жывапісу, скульптуру, паэзіі, музыкі, тэатра.